**Kriisit koulivat- havaintoja vesihuollon kriisinkestävyydestä**

**Veli-Pekka Vuorilehto**

**Osastojohtaja, Helsingin seudun ympäristöpalvelut**

**Vesihuoltopoolin puheenjohtaja**

Toimiva vesihuolto on keskeinen tekijä yhteiskunnan kriisinkestävyydessä ja se kuuluu toimialana kriittiseen infrastruktuuriin. Normaalioloissa toimiva infrastruktuuri on meille itsestäänselvyys. Mutta näiden järjestelmien ja palveluiden tulee toimia myös poikkeavissa olosuhteissa. Ja sellaisia olemme viime vuosien aikana kokeneet.

Vesihuollon varautuminen on perinteisesti käsittänyt tutut operatiiviset häiriötilanteet, kuten esimerkiksi putkirikot, sähkökatkot, veden saastumisen ja äärimmäisten sääolosuhteiden vaikutukset. Viime vuosina niiden rinnalle ovat nousseet uudenlaiset uhat, kuten kyber- ja hybridiuhkat, pandemiat ja viimeisimpänä haasteet huoltovarmuudessa sekä erilaisten sotilaallisten konfliktien uhka.

Viimeistään Nokian vesikriisin tapahtumat ja niiden jälkipuinti nostivat esiin tarpeen systemaattiselle häiriötilannevarautumiselle. Tätä on edistetty myös lainsäädännöllisin keinoin muun muassa edellyttämällä vesihuoltolaitoksilta varautumissuunnittelua.

Koronapandemia edellytti nopeita muutoksia normaaliin arjen toimintaan. Toimialana kykenimmekin oikeasuhtaisilla ja oikea-aikaisilla toimenpiteillä hallitsemaan hyvin pandemian toimintakyvyllemme aiheuttamat riskit. Tästä onnistumisesta huolimatta kriisivalmiudessamme on vielä kehitettävää, erityisesti modernimpien uhkakuvien osalta.

Vaikka varautumissuunnittelussa on edellytetty myös poikkeusoloihin varautumista, niin luonnollisesti fokus on ollut normaaliaikojen häiriötilanteissa. Nyt on perusteltua siirtää katse myös poikkeusoloihin, koska uhka eriasteisesta sotilaallisesta vaikuttamista on lisääntynyt, vaikka se onkin vielä epätodennäköinen. On kuitenkin todennäköistä, että kriittistä infrastruktuuriamme kohtaan tullaan käyttämään ainakin jonkinlaisia hybridivaikuttamisen keinoja.

Ukrainan sota ja siihen liittyvät pakotteet ovat heikentäneet vesihuoltolaitosten taloudellisia näkymiä. Useiden tuotantohyödykkeiden kustannustaso on noussut selvästi. Joidenkin osalta myös saatavuus on heikentynyt. Yritykset ovat varoittaneet mahdollisista toimitusvaikeuksista. Laitosten on siis syytä varautua ottamaan tämä huomioon toimintansa ja taloutensa suunnittelussa. Rakennuskustannusten nousu ja rakennusteollisuuden yleinen epävarmuus alan näkymistä tuo haasteita vesihuollon investointitoiminnalle. Vesihuoltoinfran rakenteellisen toimintakyvyn ylläpito, saati parantaminen on tällöin entistä haasteellisempaa.

Nykyisessä keskinäisriippuvaisessa yhteiskunnassa toimijan oma varautuminen ei riitä. Vesihuoltokin on riippuvainen sopimuskumppaneistaan. Varautumista tulee siis edistää myös sopimuksellisin keinoin.

Vaikea suhdannetilanne tuo haasteita sopimukselliseen yhteistyöhön. Ei ole vesihuollonkaan etu, että liian jäykin sopimusehdoin saatetaan kumppanit ahdinkoon. Vaikean tilanteen konkretisoituessa tarvitaan avoimuuteen ja läpinäkyvyyteen perustuvaa reilua taakanjakoa molemmilta osapuolilta.

Jännitteisiä aikoja eletään vielä pitkään. Toisaalta vallitsevat olosuhteet pakottavat meitä etsimään tulevaisuuden kannalta kestävämpiä ratkaisuja esimerkiksi energian tuotantoon ja raaka-aineiden hankintaan. Näilläkin toimilla tuetaan toimialamme kestävyyttä tulevaisuudessa.